Jeg legger hodet på blokka igjen og forsøker meg på et slags tips på hvordan det går resten av året. Jeg tar utgangspunkt i de tre topplagenes resterende kamper, vurderer hva de kan ta med seg av poeng fra de ulike oppgjørene, og så summerer jeg opp til slutt.
Ingen kamper mot slutten er enkle, fordi det kan handle om å beholde plassen i Tippeligaen, vinne den, eller skaffe seg en Royal League-billett som kan gi penger i klubbkassa og erfaring mot andre skandinaviske topplag. I tillegg skjer det som regel noe med hodene til fotballspillere når det nærmer seg slutten av en sesong. Særlig hvis man lukter gull. Bare se på hva som skjedde med både Vålerenga og Start i fjor. Ingen av dem imponerte i de fem-seks siste kampene, for å si det forsiktig.
Brann virker å være på vinnersporet igjen etter en litt treg start på høsten, og de har også hentet inn forsterkninger i form av Eirik Bakke og Ardian Gashi. Laget har likevel tre vanskelige bortekamper igjen, i tillegg til en meget vrien hjemmedyst mot formlaget fremfor noen for tiden - Rosenborg. Skjønt - det skulle man kanskje ikke tro når man så cup-semifinalen mot Sandefjord torsdag kveld…
Jeg tror ikke Brann tar noen trepoengere på utebane av de oppgjørene som står igjen. Et Tromsø-lag i akutt poengnød kommer også til å mobilisere alt de har, og det kan fort bli null poeng for Brann på Alfheim. Hjemme mot Odd og Ham-Kam bør det bli trepoengere, men Lyn på Ullevaal Stadion er ingen lett oppgave. Ei heller Viking borte. Og RBK på Brann Stadion lukter det poengdeling lang vei av.
Jeg tror torsdagens tap virker som en vekker for Rosenborg, og at de unngår tap resten av sesongen. Jeg tror også at de bare mister poeng i borteoppgjørene mot Ham-Kam, Brann og FFK. Resten vinner de. Det tilsvarer 15 poeng.
Lillestrøm har en i utgangspunktet greiere reise, med bortekamper mot Molde, Sandefjord og Odd Grenland igjen på programmet. Hjemme møter de "bare" Stabæk, Tromsø og Lyn - alle hjemmekamper som bør ende med tre poeng.
Molde og Odd er kapable til å slå LSK, selvfølgelig, men jeg tror det blir poengdeling i de to kampene. Dermed ender LSK opp med 14 poeng på de seks kampene som står igjen.
Meningsytringer som omhandler mannlige og kvinnelige kjønnsorganer, eller hets i en eller annen form enten mot undertegnede eller andre, blir for øvrig fjernet.